स्विस बैंकों में भारतीयों द्वारा जमा किए जा रहे धने का वापस लाने से ज्यादा जरुरत इस बात की है कि इस प्रकार के धन की कमाई करने वालों का जरिया क्या है। सरकार को ऐसे लोगों पर कठोर कार्रवाई किए जाने की जरुरत है। जब तक सरकार इस दिशा में सकारात्मक कदम नहीं उठाएगी, तब तक यह खेल चलता रहेगा और राजनीतिक दल काला धन वापस लाने के मुद्दे को लेकर राजनीति करते रहेंगे। स्विट्जरलैंड के 80 बैंकों में भारतीय खाताधारकों के लगभग 14,000 करोड़ रुपए जमा हैं। स्विस बैंकों की केंद्रीय संस्था स्विस नेशनल बैंक द्वारा जारी किए गए 2013 के आंकड़ों के अनुसार, 2012 में लगभग 9,500 करोड़ जमा थे। उस हिसाब से यह 40 फीसदी की बढ़ोतरी है। इस धन में तकरीबन 10 हजार करोड़ अन्य धन श्रेणी में है, जिसे ब्लैक बुक्स आंकड़े भी कहा जाता है। ऐसे धन के स्रोतों का पता लगाना बहुत कठिन होता है। इन आंकड़ों में वह भारतीय धन शामिल नहीं है, जिसे टैक्स हेवेन कहे जानेवाले देशों के जरिये स्विस बैंकों में पहुंचाया गया है या जो खाताधारकों के फर्जी सूचनाओं के आधार पर जमा किया गया है। एक तरफ भारतीयों द्वारा स्विस बैंकों में जमा धन में वृद्धि हो रही है, वहीं अन्य देशों से आ रहे धन में भारी गिरावट हो रही है। इन बैंकों में 2013 में पूरी दुनिया के खाताधारकों के 90 हजार करोड़ रुपए हैं, जो पिछले कई वर्षों की तुलना में बहुत कम है। 2012 में भारतीयों द्वारा जमा धन में भी भारी कमी आयी थी। 2012 में ब्लैक बुक्स श्रेणी का धन करीब 6,200 करोड़ था। यह वही वर्ष था, जब देश में काले धन को लेकर व्यापक आंदोलन चल रहे थे और सर्वोच्च न्यायालय भी इस मसले पर सक्रिय हो रहा था।